KykNET se Kwêla laat val weer die kollig op die spesiale dorpe en hul mense van ons pragtige land. Vanjaar gaan Afrikaans.com weer saam op reis en ons neem trots hande met hierdie heerlike en opwindende kompetisie. Ons doel … natuurlik om Afrikaans te vier en die mense wat in en deur Afrikaans ’n bydrae tot hierdie gemeenskappe maak, te ontmoet en aan julle voor te stel.
Die mense bly maar die hartklop van elke dorp en waar die Kwêla-span ook al aandoen, is daar altyd ‘n besonderse mens (eintlik ‘n hele klomp mense) wat die uniekheid en interessantheid van hul streek en dorp weerspieël. Ons ontmoet van hierdie trots-Afrikaanssprekendes deur die Kwêla-kameralens en maak so ‘n bietjie nader kennis. Of dit nou deur hul produkte, hul erfenis (dikwels voorouers wat ‘n hand gehad het in die totstandkoming van die dorp), of hul bydraes om die gemeenskap waarin hul woon en werk uit te bou … elkeen van hierdie mense speel ‘n belangrike rol in die sukses van hul onderskeie dorpe … op hartsvlak, op ekonomiese vlak en elkeen dra by tot die uitsonderlike kleur, tekstuur, warmte en besonderse karakter van die kleurvolle tapisserie van ons land en sy mense. Ons vertel hul stories wat jou opnuut sal laat besef hoe #onmisbaar Afrikaans is.
Streekwenner 9: St Lucia (KwaZulu-Natal)
Streekwenner 8: Mariental (Namibië)
Streekwenner 7: Parys (Vrystaat)
Streekwenner 6: Upington (Noord-Kaap)
Streekwenner 5: Montagu (Wes-Kaap)
Uit al nege streke, wat Namibië insluit, is daar gedurende Februarie drie dorpe genomineer waarna daar gedurende Maart streekfinaliste aangewys is.
Die Kwêla-span het insetsels gaan vervaardig op elkeen van hierdie streekwennerdorpe wat deurgedring het. Elke dorp kry blootstelling vanaf 1 April (elke Sondagaand op DSTV-kanaal 144 om 18:00).
Wanneer al nege dorpe op Kwêla gewys is, sal die publiek van 18:00 op 27 Mei tot 12:00 op 1 Junie 2018, vir die wendorp kan stem.
Die Wendorp word op 17 Junie 2018 op Kwêla aangekondig.
Die dorp met die meeste stemme word as Kwêla se Dorp van die Jaar aangewys. Die dorp wen ’n ongelooflike R1 miljoen se bemarkingswaarde van kykNET. Homebrew Films, die vervaardigers van Kwêla, sal ’n 45 sekonde-advertensie oor die dorp maak, wat gedurende kykNET se advertensietyd uitgesaai sal word. Daar sal ook ’n groot KIA Dorp van die jaar-makietie in die wendorp gehou word – musiek, kos, pret en sommer baie van daai wendorp-gees! Kwêla sal weer daar wees om dit te verfilm, en dit sal later die jaar uitgesaai word.
Gaan na kykNET se webblad vir nog besonderhede.